P6_TA(2006)0276

Η παράκτια αλιεία και τα προβλήματα που αντιμετωπίζουν οι αλιείς

Ψήφισμα του Ευρωπαϊκού Κοινοβουλίου σχετικά με την παράκτια αλιεία και τα προβλήματα που αντιμετωπίζουν οι κοινότητες αλιέων παράκτιας αλιείας (2004/2264(INI))

Το Ευρωπαϊκό Κοινοβούλιο,

- έχοντας υπόψη την Κοινή Αλιευτική Πολιτική (ΚΑΠ),

- έχοντας υπόψη τους κανονισμούς του Ευρωπαϊκού Ταμείου Αλιείας,

- έχοντας υπόψη το άρθρο 11 του κανονισμού (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας [1],

- έχοντας υπόψη το ψήφισμά του της 5ης Απριλίου 2001 σχετικά με την αλιεία: ασφάλεια και αίτια των ατυχημάτων [2],

- έχοντας υπόψη τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [3],

- έχοντας υπόψη τον κανονισμό (ΕΚ) αριθ. 1421/2004 του Συμβουλίου, της 19ης Ιουλίου 2004, για την τροποποίηση του κανονισμού (ΕΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας [4],

- έχοντας υπόψη το ψήφισμά του της 15ης Δεκεμβρίου 2005 σχετικά με τα δίκτυα των γυναικών: αλιεία, γεωργία και διαφοροποίηση [5],

- έχοντας υπόψη τη στρατηγική της Λισαβόνας,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Αλιείας και τη γνωμοδότηση της Επιτροπής Δικαιωμάτων των Γυναικών και Ισότητας των Φύλων (A6-0141/2006),

A. λαμβάνοντας υπόψη ότι η παράκτια αλιεία, και ειδικότερα η αλιεία περιορισμένης κλίμακας και η παραδοσιακή αλιεία, συμβάλλει σημαντικά στην κοινωνικοοικονομική ευημερία των παράκτιων κοινοτήτων, συνεισφέροντας στην τοπική ανάπτυξη, στη διατήρηση/δημιουργία θέσεων εργασίας τόσο ανάντη όσο και κατάντη, στον εφοδιασμό σε νωπά ψάρια και στη διατήρηση των τοπικών πολιτιστικών παραδόσεων,

Β. λαμβάνοντας υπόψη ότι η οικονομική και κοινωνική κρίση που πλήττει τον τομέα της αλιείας προκαλεί ιδιαίτερη ανησυχία στα λιγότερο ανταγωνιστικά τμήματα του στόλου, και ειδικότερα στην παράκτια αλιεία,

Γ. λαμβάνοντας υπόψη ότι επί του παρόντος υπάρχει ποικιλία μέτρων που άπτονται των διαφόρων πτυχών της αλιείας περιορισμένης κλίμακας σε αρκετούς κοινοτικούς κανονισμούς,

Δ. λαμβάνοντας υπόψη ότι η ΚΑΠ και τα μέσα της, ιδίως σε σχέση με το μελλοντικό Ευρωπαϊκό Ταμείο Αλιείας (ΕΤΑ), πρέπει να λαμβάνει υπόψη την παράκτια αλιεία και να προσαρμόζεται στα ειδικά της προβλήματα, πρωτίστως σε ό,τι αφορά την αλιεία περιορισμένης κλίμακας και την παραδοσιακή αλιεία,

Ε. λαμβάνοντας υπόψη ότι είναι σημαντικό να διασφαλιστεί το μέλλον της παράκτιας αλιείας εντός της Ευρωπαϊκής Ένωσης, δεδομένης της ζωτικής συνεισφοράς της στην απασχόληση στις παράκτιες περιοχές, επιδεικνύοντας παράλληλα σεβασμό στην ανάγκη να προληφθεί το πλεόνασμα αλιευτικής ικανότητας σε αυτό το τμήμα του στόλου και η απορρέουσα μείωση των πόρων,

ΣΤ. λαμβάνοντας υπόψη ότι, παρά το υψηλό ποσοστό ανεργίας και τη γήρανση του παράκτιου πληθυσμού που ασχολείται με την αλιεία, σε ορισμένες παράκτιες περιοχές υπάρχει σοβαρή έλλειψη εργαζομένων νεαρής ηλικίας,

Ζ. λαμβάνοντας υπόψη τη μεγάλη εξάρτηση από την αλιεία και τους σχετικούς κλάδους που παρατηρείται σε ορισμένες παράκτιες περιοχές, ιδιαίτερα σε νησιωτικές ή απομακρυσμένες παράκτιες περιοχές,

Η. λαμβάνοντας υπόψη ότι διασφαλίζεται η ανταγωνιστικότητα και η οικονομική βιωσιμότητα μεγάλου μέρους του μεταποιητικού τομέα στις εξόχως απομακρυσμένες περιφέρειες μέσω της παρεχόμενης κοινοτικής στήριξης,

Θ. λαμβάνοντας υπόψη ότι σε πολλά κράτη μέλη δεν υπάρχουν ακριβείς στατιστικές πληροφορίες για τον τομέα της παράκτιας αλιείας, γεγονός που καθιστά αδύνατη την πραγματοποίηση σοβαρής ανάλυσης και σύγκρισης του τομέα,

Ι. λαμβάνοντας υπόψη μια νέα κοινοτική πρωτοβουλία πρέπει να αποβεί προς όφελος της μελλοντικής ανάπτυξης του κλάδου,

ΙΑ. λαμβάνοντας υπόψη ότι, δεδομένου του κρίσιμου εν δυνάμει ρόλου των αντιπροσωπευτικών οργανώσεων στον τομέα και των τοπικών αρχών στην ανάπτυξή του σε τοπικό επίπεδο, πρέπει να ενθαρρύνονται και να υποστηρίζονται σε κοινοτικό επίπεδο τα σχέδια και οι δράσεις που αναπτύσσονται από τους ανωτέρω υπέρ της παράκτιας αλιείας, κυρίως της αλιείας περιορισμένης κλίμακας και της παραδοσιακής αλιείας,

ΙΒ. λαμβάνοντας υπόψη ότι είναι σημαντικό οι παράκτιοι αλιείς να συμμετάσχουν στη διαδικασία εμπορίας, βελτιώνοντας τους μηχανισμούς εμπορικής διάθεσης των προϊόντων τους και προωθώντας την αναθεώρηση της κοινής οργάνωσης της αγοράς αλιευτικών προϊόντων, ούτως ώστε να διασφαλίζονται δικαιότερες αρχικές τιμές πώλησης και να προωθείται η καλύτερη κατανομή της προστιθέμενης αξίας στην αλυσίδα αξιών,

ΙΓ. λαμβάνοντας υπόψη ότι είναι ζωτικής σημασίας να διασφαλιστεί η συμμετοχή των παράκτιων αλιέων και των αντιπροσωπευτικών οργανώσεών τους στη διαδικασία λήψης αποφάσεων της ΚΑΠ, η προστασία του θαλάσσιου περιβάλλοντος και η αποκατάσταση των αλιευτικών αποθεμάτων, προωθώντας την εφαρμογή της αρχής της συνδιαχείρισης και την αποκέντρωση της ΚΑΠ,

ΙΔ. λαμβάνοντας υπόψη την ανασφάλεια που πλήττει τα εισοδήματα και τους μισθούς του τομέα, η οποία προκύπτει από τις πρακτικές εμπορίας και τις μεθόδους διαμόρφωσης τιμών αρχικής πώλησης, καθώς και τον ασταθή χαρακτήρα της δραστηριότητας,

ΙΕ. λαμβάνοντας υπόψη ότι ο τομέας της παράκτιας αλιείας επηρεάζεται και από την αύξηση του μεταβλητού κόστους, καθώς και από τη μεγάλη αστάθεια των τιμών των καυσίμων,

ΙΣΤ. λαμβάνοντας υπόψη την αυξανόμενη ένταση και τον ανταγωνισμό για τους πόρους μεταξύ των παράκτιων αλιέων, οι οποίοι αλιεύουν για βιοποριστικούς λόγους, και των ερασιτεχνών αλιέων, καθώς επίσης ότι είναι ένα πρόβλημα που πρέπει να αντιμετωπιστεί,

ΙΖ. λαμβάνοντας υπόψη ότι είναι απαραίτητο να διασφαλιστεί ότι οι τεχνικές παράκτιας αλιείας συμβάλλουν επίσης στη βελτίωση της προστασίας του περιβάλλοντος και την αειφόρο ανάπτυξη του αλιευτικού τομέα,

ΙΗ. λαμβάνοντας υπόψη την ανάγκη ενθάρρυνσης της επαγγελματικής κατάρτισης των παράκτιων αλιέων,

1. τονίζει ότι η συμβολή της παράκτιας αλιείας είναι ζωτικής σημασίας όχι μόνο για τις τοπικές οικονομίες αλλά και για τη διατήρηση του κοινωνικού ιστού των παράκτιων κοινοτήτων, δεδομένου ότι συνεισφέρει περισσότερες θέσεις εργασίας ανά ποσότητα αλιευθέντων ψαριών από ό,τι άλλα τμήματα των στόλων, ιδίως σε νησιωτικές ή απομακρυσμένες παράκτιες περιοχές·

2. πιστεύει ότι η παράκτια αλιευτική δραστηριότητα είναι ουσιώδης για τη διατήρηση των πολιτιστικών παραδόσεων και πρακτικών, διασφαλίζοντας όχι μόνο την προστασία της πολιτιστικής ποικιλομορφίας στις σχετικές περιοχές, αλλά και την ίδια την επιβίωση ολόκληρων των παράκτιων κοινοτήτων· θεωρεί επιπλέον ότι οι εν λόγω παραδόσεις και πρακτικές πρέπει να διαφυλαχθούν·

3. αναγνωρίζει ότι η παράκτια αλιεία μπορεί και πρέπει να διαδραματίσει εποικοδομητικό ρόλο στην προστασία και στη διατήρηση του παράκτιου θαλάσσιου περιβάλλοντος·

4. συνειδητοποιεί ωστόσο ότι εάν η ικανότητα των παράκτιων στόλων είναι πολύ μεγάλη, αυτοί θα μπορούσαν επίσης να συμβάλουν στην εξάντληση των πόρων·

5. είναι της γνώμης ότι, ως μέρος της περιφερειακής πολιτικής, τα κράτη μέλη πρέπει να εφαρμόζουν κοινούς μηχανισμούς για την προστασία της παράκτιας αλιείας, με στόχο να διασφαλίσουν τη δυνατότητά της να συνεχίσει και πρέπει να επιτύχουν τους στόχους και την εφαρμογή των ειδικών διατάξεων που εξαρτώνται από τις φυσικές συνθήκες στις παράκτιες ζώνες και από την προστασία των πόρων· θεωρεί ότι οι παράκτιες ζώνες είναι περιοχές όπου αναπαράγονται πολλά είδη ψαριών, συμπεριλαμβανομένων αλιευτικών ειδών για βιομηχανικούς σκοπούς, των ζωνών ωοτοκίας καθώς και των ζωνών εκτροφής νεαρών ιχθύων·

6. πιστεύει ωστόσο ότι χρειάζεται συνεχής έρευνα για τον ρόλο και τον αντίκτυπο της παράκτιας αλιείας, με στόχο να διασφαλιστεί, όπως ισχύει για όλες τις αλιευτικές δραστηριότητες, ότι διατηρούνται σε βιώσιμο επίπεδο·

7. θεωρεί ότι απαιτείται ειδική έρευνα σχετικά με το θέμα της προστασίας της αλιείας εντός των τριών ναυτικών μιλίων από την ακτή από σκάφη μήκους έως 12 μέτρων που χρησιμοποιούν αδρανή αλιευτικά εργαλεία·

8. προτείνει την εξάλειψη της χρήσης αλιευτικών εργαλείων που θέτουν σε κίνδυνο την αειφορία των παράκτιων αποθεμάτων και τη βιωσιμότητα του κοινωνικού ιστού που σχετίζεται με τον αλιευτικό τομέα·

9. αναγνωρίζει τις δυσκολίες καθιέρωσης κοινού ορισμού της παράκτιας αλιείας σε κοινοτικό επίπεδο και συνεπώς πιστεύει ότι χρειάζεται επειγόντως να θεσπιστούν κοινώς αποδεκτά ελάχιστα κριτήρια τα οποία θα επιτυγχάνουν την απαραίτητη ισορροπία μεταξύ των παράκτιων αλιευτικών δραστηριοτήτων, των αλιευτικών δραστηριοτήτων ανοικτής θάλασσας και των ερασιτεχνικών αλιευτικών δραστηριοτήτων·

10. πιστεύει ότι τα ελάχιστα κριτήρια πρέπει, μεταξύ άλλων, να λαμβάνουν υπόψη πτυχές όπως:

α) παράκτια αλιεία περιορισμένης κλίμακας·

β) το μήκος των σκαφών·

γ) την απόσταση από το λιμάνι νηολόγησης εντός του οποίου τα σκάφη ασκούν τις δραστηριότητές τους, λαμβάνοντας υπόψη τις διαφορετικές γεωγραφικές και θαλάσσιες συνθήκες στα κράτη μέλη·

δ) την ανώτατη χρονική διάρκεια κατά την οποία το σκάφος βρίσκεται εκτός λιμανιού νηολόγησης·

ε) σκάφη τα οποία επιστρέφουν στο λιμάνι καθημερινά και πωλούν τα αλιεύματά τους·

11. πιστεύει ότι χρειάζεται εναρμονισμένη προσέγγιση στη συλλογή δεδομένων για την παράκτια αλιεία, προκειμένου να συγκεντρωθούν ακριβή δεδομένα σχετικά με τις παράκτιες αλιευτικές δραστηριότητες, γεγονός που αποτελεί προϋπόθεση για τη θέσπιση ενός κοινού ορισμού·

12. καλεί επειγόντως την Επιτροπή να προτείνει τρόπους εναρμόνισης των δεδομένων για την παράκτια αλιεία σε ολόκληρη την Ευρωπαϊκή Ένωση, διασφαλίζοντας τα χαρακτηριστικά των επιμέρους εθνικών και περιφερειακών αλιειών·

13. υπογραμμίζει ότι πρέπει να αντιμετωπιστούν επειγόντως τα πολλαπλά προβλήματα στον τομέα της παράκτιας αλιείας, κυρίως στους τομείς της διαχείρισης, της διαρθρωτικής εξυγίανσης, της ανάπτυξης, της εκπαίδευσης και της κατάρτισης·

14. πιστεύει ότι είναι απαραίτητο οι παράκτιοι αλιείς και οι εξαρτώμενες κοινότητες να συμμετέχουν πιο άμεσα στη μεταποίηση και την εμπορία, προκειμένου να ενισχυθεί η βάση κέρδους τους και να βελτιωθεί το βιοτικό τους επίπεδο·

15. προτείνει να διατηρηθεί η στήριξη εντός του τομέα για τη μεταποίηση αλιευτικών προϊόντων στις εξόχως απομακρυσμένες περιφέρειες, και ειδικότερα η ενίσχυση του ελαιολάδου που χρησιμοποιείται στην κονσερβοποίηση του τόνου·

16. καλεί την Επιτροπή να αναγνωρίσει τον ειδικό χαρακτήρα της παράκτιας και της παραδοσιακής αλιείας στην ΚΑΠ, και να καθορίσει τον βαθμό στον οποίο τα υφιστάμενα μέσα είναι κατάλληλα να ανταποκριθούν στις ανάγκες του τομέα, προσαρμόζοντάς τα αναλόγως·

17. αναγνωρίζει την ύπαρξη στην υφιστάμενη κοινοτική νομοθεσία διατάξεων οι οποίες να αφορούν ειδικά τη διαχείριση και τη διαρθρωτική εξυγίανση του τομέα της παράκτιας αλιείας·

18. πιστεύει ότι θα ήταν σκόπιμο ο νέος διευρυμένος χρηματοδοτικός μηχανισμός να χρηματοδοτεί την αγορά κινητήρων με υψηλή απόδοση καυσίμου και μια φιλική προς το περιβάλλον αλιεία, καθώς και τη βελτίωση των συνθηκών εργασίας επί του σκάφους, υπό την προϋπόθεση ότι τούτο δεν θα οδηγήσει σε μια αύξηση της αλιευτικής ικανότητας·

19. καλεί την Επιτροπή να χρηματοδοτήσει τον εκσυγχρονισμό των σκαφών παράκτιας αλιείας·

20. καλεί συνεπώς την Επιτροπή να εξετάσει την ανάληψη νέας κοινοτικής πρωτοβουλίας γι' αυτό το σημαντικό τομέα δραστηριότητας·

21. καλεί περαιτέρω την Επιτροπή, στο πλαίσιο αυτό, να εξασφαλίσει ότι διατίθενται ειδικοί και κατάλληλοι πόροι, οι οποίοι θα καταστήσουν δυνατή τη σωστή εφαρμογή οιωνδήποτε νέων πολιτικών·

22. υπογραμμίζει ότι τα σχέδια διαχείρισης παράκτιας ζώνης (ΣΔΠΖ), στα λίγα κράτη μέλη όπου εφαρμόζονται, έχουν θετικές επιπτώσεις στον τομέα και συνεπώς πιστεύει ότι τα ΣΔΠΖ θα πρέπει να αποτελέσουν σημαντικό στοιχείο κάθε νέας κοινοτικής πρωτοβουλίας·

23. επισημαίνει ότι η επαγγελματική κατάρτιση σε αυτόν τον τομέα η οποία προσφέρεται σήμερα στα κράτη μέλη είναι ή εντελώς ανεπαρκής ή ανύπαρκτη·

24. επισημαίνει την ανάγκη άμεσης θέσπισης προγράμματος κατάρτισης το οποίο θα καλύπτει την ασφάλεια κατά την εργασία στον αλιευτικό τομέα, την προστασία του θαλάσσιου περιβάλλοντος, την προστασία των πόρων, την προστασία της θάλασσας και των παράκτιων ζωνών, την ποιότητα των αλιευμάτων καθώς και την εμπορία και τη διαχείριση στον τομέα μεταποίησης των ψαριών·

25. επιβεβαιώνει ότι απαιτείται κατάλληλη και ειδική εκπαίδευση και κατάρτιση προκειμένου οι νέοι των παράκτιων περιοχών μας να ενθαρρυνθούν να συνεχίσουν τις παράκτιες αλιευτικές δραστηριότητες και παραδόσεις·

26. καλεί ως εκ τούτου την Επιτροπή να προτείνει ειδικά εκπαιδευτικά προγράμματα και προγράμματα κατάρτισης για τον τομέα της παράκτιας αλιείας, κυρίως για την παρότρυνση της εισόδου νέων επαγγελματιών στον τομέα και να παράσχει κατάλληλη χρηματοδότηση προκειμένου να εξασφαλιστεί η πλήρης εφαρμογή και επιτυχία αυτών των προγραμμάτων·

27. ζητεί περαιτέρω στο πλαίσιο αυτό, να δοθεί η απαραίτητη δημοσιότητα στις ενέργειες που θα αναληφθούν, έτσι ώστε να εξασφαλιστεί ότι όλα τα ενδιαφερόμενα μέρη έχουν εύκολα στη διάθεσή τους ολοκληρωμένες πληροφορίες·

28. πιστεύει ότι οποιαδήποτε νέα νομοθεσία για την παράκτια αλιεία πρέπει να επικεντρωθεί ιδίως στην ανάγκη δημιουργίας και διατήρησης μιας νοοτροπίας όπου η ασφάλεια θα αποτελεί την ύψιστη προτεραιότητα, και στην ανάγκη να εξασφαλιστεί ότι οι κανόνες ασφαλείας που αφορούν τον τομέα παράκτιας αλιείας εφαρμόζονται σωστά· επιμένειότι ένα τέτοιο πνεύμα ασφάλειας πρέπει να ξεκινά με την εξασφάλιση ενός ασφαλέστερου και πιο σύγχρονου στόλου ικανού να περιλαμβάνει νέο εξοπλισμό και υλικά ασφαλείας, δεδομένου ότι είναι απαραίτητο προς τον σκοπό αυτό να συνεχιστεί η παροχή ενισχύσεων για την ανανέωση και τον εκσυγχρονισμό του στόλου στο πλαίσιο του μελλοντικού ΕΑΤ, όπως εγκρίθηκε ήδη από το Κοινοβούλιο·

29. αναγνωρίζει ότι οι γυναίκες διαδραματίζουν σημαντικό ρόλο στον τομέα της παράκτιας αλιείας, κυρίως στους τομείς της διαχείρισης, των πωλήσεων και της εμπορικής διάθεσης, της υδατοκαλλιέργειας, της μεταποίησης και της έρευνας·

30. θεωρεί ότι τα δίκτυα των γυναικών μπορούν να συμβάλουν σημαντικά στην κοινωνικο-οικονομική ανάπτυξη των κοινοτήτων που εξαρτώνται από την αλιεία και ιδίως των παράκτιων κοινοτήτων·

31. καλεί την Επιτροπή και τα κράτη μέλη να λαμβάνουν συστηματικά υπόψη τους τη διάσταση του φύλου και της ισότητας μεταξύ ανδρών και γυναικών κατά τη διαχείριση όλων των καταστάσεων και προβλημάτων που έχουν σχέση με την παράκτια αλιεία καθώς και στα πιλοτικά προγράμματα που χρηματοδοτούνται από την ΚΑΠ και τα διαρθρωτικά ταμεία, δεδομένου ότι αυτή η αλιεία χαρακτηρίζεται από οικονομική δομή που βασίζεται κυρίως στις μικρές οικογενειακές επιχειρήσεις, στις οποίες οι γυναίκες διαδραματίζουν θεμελιώδη ρόλο που θα πρέπει να τύχει νομικής και κοινωνικής αναγνώρισης·

32. κρίνει ότι οι τρέχουσες αλλαγές στα πλαίσια των κοινοτήτων που εξαρτώνται από την παράκτια αλιεία θίγουν τις γυναίκες άμεσα και έμμεσα και ζητεί, κατά συνέπεια, από την Επιτροπή να προσφέρει την υποστήριξή της στα ειδικά προγράμματα που αποσκοπούν στην αναγνώριση, την προώθηση και τη διαφοροποίηση των δραστηριοτήτων των γυναικών στους σχετικούς με την αλιεία τομείς και να εγκρίνει, με σκοπό τη διαφοροποίηση και τον αναπροσανατολισμό των δραστηριοτήτων αυτών των κοινοτήτων, λύσεις που θα ευνοούν όχι μόνον τη στήριξη των τοπικών, περιφερειακών και εθνικών αρχών καθώς και των αρχών της Ευρωπαϊκής Ένωσης, αλλά και την ίση συμμετοχή ανδρών και γυναικών·

33. παροτρύνει την Επιτροπή, σε συνεργασία με το μελλοντικό Ευρωπαϊκό Ινστιτούτο για την Ισότητα των Φύλων, αφενός να συλλέξει και να αναλύσει στοιχεία για την παράκτια αλιεία κατανεμημένα ανά φύλο και αφετέρου να προσδιορίσει και να προτείνει λύσεις στα ειδικά προβλήματα των γυναικών στις κοινότητες παράκτιας αλιείας·

34. διαπιστώνει ότι η υγεία των γυναικών που εμπλέκονται άμεσα στην παράκτια αλιεία μπορεί να επηρεασθεί από τις συχνά δύσκολες συνθήκες εργασίας, αλλά ότι στις περισσότερες περιπτώσεις λόγω της απουσίας νομικά ανεγνωρισμένου εργασιακού καθεστώτος που να τις αφορά δεν τους επιτρέπεται η πρόσβαση στο σύστημα υγείας υπό τις ίδιες προϋποθέσεις με τους άνδρες· καλεί συνεπώς την Επιτροπή και τα κράτη μέλη να αναζητήσουν το ταχύτερο λύση στο πρόβλημα αυτό με την έγκριση των απαραίτητων μέτρων προκειμένου να διασφαλισθούν τα οικονομικά και κοινωνικά δικαιώματα των γυναικών αυτών και κυρίως το δικαίωμά τους πρόσβασης στην κοινωνική ασφάλιση και στις υπηρεσίες υγείας, καθώς και μέτρων για την βελτίωση της ασφάλειάς τους και τη διαφύλαξη της υγείας τους στο εργασιακό περιβάλλον·

35. πιστεύει ως ζήτημα αρχής ότι οι παράκτιοι αλιείς, οι μεταποιητές μικρής κλίμακας και άλλες επιχειρήσεις της παράκτιας ζώνης που συμμετέχουν άμεσα σε δραστηριότητες παράκτιας αλιείας ή επηρεάζονται από αυτές θα πρέπει να συμμετέχουν στη διαχείριση του τομέα·

36. καλεί την Επιτροπή να συμβουλευτεί τον τομέα της παράκτιας αλιείας και να διασφαλίσει την ενεργό συμμετοχή του εν λόγω τομέα, στο κατάλληλο επίπεδο πολιτικής, στη διαδικασία λήψης αποφάσεων που τον επηρεάζουν άμεσα·

37. πιστεύει ότι τα περιφερειακά γνωμοδοτικά συμβούλια πρέπει να διαδραματίζουν ουσιαστικό ρόλο στο πλαίσιο αυτό·

38. καλεί την Επιτροπή να υποβάλει στο Κοινοβούλιο έκθεση σχετικά με οποιαδήποτε πρωτοβουλία περιλαμβάνει ειδική μεταχείριση της παράκτιας αλιείας·

39. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις των κρατών μελών.

[1] ΕΕ L 337 της 30.12.1999, σ. 10. Κανονισμός όπως τροποποιήθηκε τελευταία με τον κανονισμό (ΕΚ) αριθ. 485/2005 (ΕΕ L 81 της 30.3.2005, σ. 1).

[2] ΕΕ C 21 E της 24.1.2002, σ. 359.

[3] ΕΕ L 358 της 31.12.2002, σ. 59.

[4] ΕΕ L 260 της 6.8.2004, σ. 1.

[5] Κείμενα που εγκρίθηκαν, P6_TA(2005)0532.

--------------------------------------------------